শুধু এরাই না, রিক্সা ভাড়া বাঁচিয়ে কিনেছিলোাম ছয়খানা প্রজাপতি প্রকাশন থেকে বের হওয়া ল্যামিনেটেড মলাটের সংস্করণ – আলাস্কার তীক্ষ্ণ চাবুকের মতো বাতাস ফুঁড়ে পাশে এসে হাজির হতো বাক নামের বিশালকার বুদ্ধিমান কুকুরটা, যখন পড়তাম জ্যাক লন্ডনের দ্য কল অফ দ্য ওয়াইল্ড। কিউবার কোহিমার গ্রামের জেলে বুড়ো সান্তিয়াগোর দানবাকৃতির মার্লিন ধরার কসরত চোখের সামনে ফুটে উঠতো আর্নেস্ট হেমিংওয়ের ওল্ড ম্যান অ্যান্ড দ্য সীর মলাটে চোখ পড়লেই, রেনে জুই অর চিতা নিয়ে যেতো কেপু নামের এক সংবেদনশীল চিতাবাঘিনীর জগতে, আলেকজান্দার দ্যুমার দ্য থ্রি মাস্কেটিয়ার্স মানেই আর্থোস, পর্থোস, অ্যারামিস না হয় ডি’আরতানা আর তরবারির ঠোকাঠুকি। হেনরি রাইডার হ্যাগার্ডের সলোমনের গুপ্তধন নিয়ে যায় আমবোপা আর গাগুলের রহস্যময় রাজ্যে যেখানের মৃত্যু গুহাতে ঝিকমিক করে অগণিত হীরকখণ্ড! ৬ নম্বর বইটি ছিলো ফারলে মোয়াটের তিমির প্রেম, সুপাঠ্য একটি বই কিন্তু সেটি ছিলো আজব সিরিজের, সেবার কিশোর ক্ল্যাসিক নয়। আসলে সেবা প্রকাশনীর অনুবাদ এবং কিশোর ক্ল্যাসিক – এ দুই বিভাগ নিয়ে প্রায়ই গণ্ডগোল হয়ে যেতো, কোনটা ক্ল্যাসিক? কোনটা অনুবাদ? বোঝা মুশকিল কারণ একই লেখকের বই বের হয়েছে দুই বিভাগ থেকে, রবার্ট লুই স্টিভেনসনের ডিক শেলটন এবং জোয়ানার কাহিনী কালো তীর যেমন ক্ল্যাসিকের নামে প্রকাশিত হয়েছিলোো, তেমনি একই লেখকের সবচেয়ে জনপ্রিয় রচনা ট্রেজার আইল্যান্ড কিন্তু অনুবাদ বিভাগ থেকে বের হয়েছিলো! কেন? কে জানে! কিন্তু আজ লেখার চেষ্টা করছি আমার কৈশোর আর চলমান তারুণ্যকে কানায় কানায় অপার্থিব আনন্দে ভরিয়ে রাখার জন্য যাদের অবদান সবচেয়ে বেশী, সেই পেপারব্যাক বইগুলির, সেবা প্রকাশনীর কিশোর ক্ল্যাসিকগুলোর।